作者:馮取洽
標題:賀新郎
內容:九日明朝是。問宜軒何事，今朝眾賓交至。長記每年八月八，曾慶飲仙出世。直推到、於今何意。要待千崖秋氣爽，向東籬、試探花開未。撾急鼓，舞長袂。主人臭味花相似。笑爭春、紅紫低昂，轉頭掃地。獨佔西風搖落候，旋屑黃金點綴。做得個、秋花元帥。舊說東陽流菊水，飲之者、壽過百餘歲。泛此酒，勸公醉。